ΓΡΑΠΤΗ ΕΡΩΤΗΣΗ P-0576/97 υποβολή: Mirja Ryynδnen (ELDR) προς την Επιτροπή (19 Φεβρουαρίου 1997)

Θέμα: Υπολογισμός των ιδιαίτερων χαρακτηριστικών των βορείων περιοχών της ΕΕ στη δραστηριότητα της Επιτροπής

Η Ευρωπαϊκή Ένωση αποτελείται από περιοχές οι οποίες διαφέρουν σημαντικά μεταξύ τους ως προς τις φυσικές συνθήκες. Οι φυσικοί πόροι, η διάρθρωση του βιοποριστικού κλάδου και, ως εκ τούτου, και οι αναπτυξιακοί στόχοι των περιοχών αυτών διαφέρουν μεταξύ τους. Οι κλιματολογικές συνθήκες στο βορειοότερο τμήμα της ΕΕ, στην Φινλανδία και τη Σουηδία, μοιάζουν με αυτές που επικρατούν στις ορεινές περιοχές της ΕΕ, στις Άλπεις. Ενώ στον Βορρά το θερμόμετρο κατέρχεται, π.χ. κατά τα τέλη Φεβρουαρίου, στους 10-15 βαθμούς Κελσίου υπό το μηδέν, στην Κεντρική Ευρώπη ο υδράργυρος ανέρχεται στους 10-15 βαθμούς πάνω από το μηδέν.

Θα ήθελα, συνεπώς να γνωρίζω:

1. ποιά μέτρα λαμβάνει η Επιτροπή προκειμένου να εξασφαλισθούν οι δυνατότητες στους γεωργούς και στους επαγγελματίες άλλων κλάδων συνυφασμένων με την γεωργία να ασκούν επικερδώς το επάγγελμά τους στο βόρειο τμήμα της Ευρωπαϊκής Ένωσης;

2. βάσει ποιών αρχών θα εκπονηθούν τα νέα προγράμματα της Επιτροπής για τα διαρθρωτικά ταμεία στον γεωργικό τομέα σε ό,τι αφορά το βόρειο τμήμα της ΕΕ;

3. ποιά μέτρα λαμβάνει η Επιτροπή για την ανάπτυξη της συνεργασίας μεταξύ των ευρισκομένων στον Βορρά περιοχών όπως, π.χ., είναι αυτές που βρέχονται από την Βαλτική Θάλασσα και την Θάλασσα Μπάρεντς;

Απάντηση του κ. Fischler εξ ονόματος της Επιτροπής (18 Μαρτίου 1997)

1. Οι διάφορες φυσικές συνθήκες των βόρειων περιοχών της Σουηδίας και της Φινλανδίας λήφθηκαν υπόψη στη συνθήκη προσχώρησης. Εν πρώτοις, δημιουργήθηκε ένας νέος στόχος των Διαρθρωτικών Ταμείων, δηλαδή ο στόχος 6. Ο στόχος 6 καλύπτει περιοχές οι οποίες είναι αραιοκατοικημένες, δηλαδή όπου η πυκνότητα του πληθυσμού είναι μικρότερη από 8 κατοίκους ανά τετραγωνικό χιλιόμετρο. Τα ενιαία έγγραφα προγραμματισμού καλύπτουν το 60% περίπου της επιφάνειας και το 16,6% του πληθυσμού της Φινλανδίας, και το 50% της επιφάνειας και μόλις το 5% του πληθυσμού της Σουηδίας. Τα συνολικά ποσά της κοινοτικής χρηματοδότησης, χωρίς πρόσθετους πόρους που δημιουργούνται από ετήσια αναπροσαρμογή, για τα προγράμματα αυτά ανέρχονται σε 459,9 ECU στη Φινλανδία και 252 εκατ. ECU στη Σουηδία για το 1995-1999.

Εκτός από τις περιοχές του στόχου 6, ένα μεγάλο μέρος του φινλανδικού και σουηδικού εδάφους είναι επιλέξιμο για κοινοτικές ενέργειες αγροτικής ανάπτυξης βάσει του στόχου 5β. Στη Φινλανδία, υπάρχουν δύο ενιαία έγγραφα προγραμματισμού σχετικά με το στόχο 5β που καλύπτουν το 28% της συνολικής έκτασης και το 21% του πληθυσμού. Τα προγράμματα καλύπτουν 14 περιοχές στην ηπειρωτική Φινλανδία και στις νήσους Εland. Στη Σουηδία, υπάρχουν 5 προγράμματα όσον αφορά το στόχο 5β, τα οποία καλύπτουν το 12,8% της έκτασης και το 8,6% του πληθυσμού. Η κοινοτική συμμετοχή στα προγράμματα αυτά ανέρχεται σε 194 εκατ. ECU για τη Φινλανδία και σε 141 εκατ. ECU για τη Σουηδία για το 1995-1999.

Κατά δεύτερο λόγο, η συνθήκη προσχώρησης περιλαμβάνει το άρθρο 142, το οποίο προβλέπει ότι η Επιτροπή εξουσιοδοτεί τη Φινλανδία και τη Σουηδία να χορηγήσουν μακροπρόθεσμες εθνικές ενισχύσεις με σκοπό να εξασφαλίσουν τη διατήρηση της γεωργικής δραστηριότητας στις βόρειες περιοχές. Η Επιτροπή ενέκρινε, μετά από κατάλληλες παραστάσεις των ενδιαφερομένων κρατών μελών, προγράμματα ενίσχυσης και για τα δύο κράτη μέλη.

Οι περιοχές καλύπτουν γεωργικές εκτάσεις που βρίσκονται βορείως του 62ου παραλλήλου κα ορισμένες παρεκείμενες περιοχές νοτίως του παραλλήλου αυτού που επηρεάζονται από συγκρίσιμες κλιματικές συνθήκες που καθιστούν ιδιαίτερα δύσκολη τη γεωργική δραστηριότητα. Στον καθορισμό των περιοχών αυτών, η Επιτροπή έλαβε υπόψη ιδιαίτερα τη χαμηλή πυκνότητα πληθυσμού, τη γεωργική έκταση ως ποσοστό της συνολικής έκτασης και τη γεωργική έκταση που χρησιμοποιείται για αροτραίες καλλιέργειες που προορίζονται για ανθρώπινη κατανάλωση. Οι κατά τον τρόπο αυτό περιορισθείσες βόρειες περιοχές καλύπτουν το 55,5% της χρησιμοποιούμενης γεωργικής έκτασης στη Φινλανδία και το 14% της χρησιμοποιούμενης γεωργικής έκτασης στη Σουδία.

Τα εγκεκριμένα προγράμματα ενίσχυσης αντιστοιχούν στους στόχους που καθορίζονται από την τρίτη υποπαράγραφο του άρθρου 142 παράγραφος 3, λόγω του ότι έχουν σχεδιαστεί κατά τρόπο ώστε να διατηρηθεί η παραδοσιακή πρωτογενής παραγωγή που είναι κατάλληλη για τις κλιματικές συνθήκες των σχετικών περιοχών, για τη βελτίωση της παραγωγής γεωργικών προϊόντων και για τη διευκόλυνση της διάθεσής τους, καθώς επίσης και για την εξασφάλιση της προστασίας του περιβάλλοντος και της υπαίθρου χώρας.

2. Τα προγράμματα των Διαρθρωτικών Ταμείων για τη νέα περιόδο προγραμματισμού που αρχίζει από έτος 2000 και έπειτα θα καταρτιστούν λαμβάνοντας υπόψη την εμπειρία που αποκτήθηκε κατά τη διάρκεια της τρέχουσας και της προηγούμενης περιόδου προγραμματισμού. Κατά τη διάρκεια του 1996, η Επιτροπή οργάνωσε συνδιάσκεψη στο Κορκ της Ιρλανδίας για την ανταλλαγή ιδεών και εμπειριών και για τον εντοπισμό των αποτελεσματικότερων βασικών συστατικών μιας ολοκληρωμένης και ολοσχερούς πολιτικής αγροτικής ανάπτυξης.

Μετά από μία έκθεση σχετικά με τη βόρεια διάσταση που εγκρίθηκε από την Επιτροπή των Περιφερειών πέρυσι, η Επιτροπή, μαζί με την φινλανδική διοίκηση, οργανώνει σεμινάριο σχετικά με το θέμα αυτό στο Rovamieni στις 18 Μαρτίου 1997. Το σεμινάριο θα αποτελέσει κοινή συνάντηση με τις φινλανδικές, σουηδικές και δανικές διοικήσεις, την Επιτροπή καθώς και μέλη της Επιτροπής των Περιφερειών και του Κοινοβουλίου. Μετά το σεμινάριο αυτό, θα καταρτιστεί έγγραφο σχετικά με τα προβλήματα και τις ιδιαιτερότητες του τμήματος αυτού της Κοινότητας, με βάση το οποίο θα μπορέσει να συνεχισθεί ο διάλογος ως μέρος της ευρύτερης εξέτασης του μέλλοντος των Διαρθρωτικών Ταμείων.

3. Για να διευκολυνθεί η αμοιβαία συνεργασία μεταξύ των βόρειων περιφερειών της Κοινότητας, ιδιαίτερα όσον αφορά τις περιφέρειες της Βαλτικής Θάλασσας και της Θάλασσας του Barents, η Επιτροπή ενέκρινε 11 διαφορετικά προγράμματα κοινοτικής πρωτοβουλίας INTERREG II. Τα προγράμματα αυτά είναι τα Barents, τα North Calotte, Karelia, Kvarken-Mittskandia, Νοτειοδυτική Φινλανδία, Νήσοι Σουηδίας-Φινλανδίας, παράκτια Φινλανδία, βόρεια πράσινη ζώνη, εσωτερική Σκανδιναυΐα, συνεργασία χωρίς σύνορα και περιφέρεια Φresund. Στα διάφορα προγράμματα περιλαμβάνονται επίσης, εκτός από τη Φινλανδία, τη Σουηδία ή τη Δανία, τρίτες χώρες, όπως η Νορβηγία, η Ρωσία και η Εσθονία. Η συνολική κοινοτική χρηματοδότηση, μετά τη διάθεση του κοινοτικού αποθέματος χωρίς αναπροσαρμογή, για προγράμματα INTERREG ΙΙ στη Φινλανδία ανέρχεται σε 44 εκατ. ECU και στη Σουηδία σε 39 εκατ. ECU. Επιπροσθέτως, οι πόροι του TACIS χρησιμοποιούνται για τη χρηματοδότηση αντίστοιχων μέτρων στη ρωσική πλευρά.